b'\n_START_ARTICLE_\nNudler\n_START_PARAGRAPH_\nAsiatiske nudler eller bare nudler er tynde pastatr\xc3\xa5de, som kan k\xc3\xb8bes enten t\xc3\xb8rre eller ferske. Fordi de er tynde, har de meget kortere kogetid end f.eks. spaghetti. Typisk kogetid er 2-3 minutter. Med nudler kan ogs\xc3\xa5 menes korte pastavarer (fx pastastjerner, pastahjul), der kan koges med i en suppe. P\xc3\xa5 dansk betegner nudler ikke helt det samme som lignende ord p\xc3\xa5 andre sprog, fx er Nudeln p\xc3\xa5 tysk et meget mere alment begreb for pastavarer._NEWLINE_B\xc3\xa5de kineserne, araberne og italienerne h\xc3\xa6vder, at de var de f\xc3\xb8rste, som opfandt tr\xc3\xa5dlignende mad. De f\xc3\xb8rste skrevne beskrivelser af nudler er fra Han-dynastiet mellem \xc3\xa5r 25 og 220 e.Kr. I oktober 2005 blev de \xc3\xa6ldste nudler, som er opdaget, fundet ved den ark\xc3\xa6ologiske udgraving af landsbyen Lajia, som var en del af Qijia-kulturen, ved Den gule Flod i Qinghai-provinsen i Folkerepublikken Kina._NEWLINE_Legenden siger, at nudlerne blev bragt til Italien fra Kina af Marco Polo.'